钦定古今图书集成/明伦汇编/官常典/第614卷 > 范述曾
## 钦定古今图书集成/明伦汇编/官常典/第614卷 > 范述曾

按《梁书良吏传》：“述曾，字子元，吴郡钱塘人也。幼好学，
从馀杭吕道惠受《五经》，略通章句。道惠学徒常有百
数，独称述曾曰：‘此子必为王者师。齐文惠太子、竟陵
文宣王幼时，高帝引述曾为之师友。起家为宋晋熙
王国侍郎。齐初至南郡王国郎中令，迁尚书主客郎、
太子步兵校尉，带开阳令。述曾为人謇谔，在官多所’”
谏争，太子虽不能全用，然亦弗之罪也。竟陵王深相
器重，号为“周舍。”时太子左卫率沈约亦以述曾方汲
黯，以父母年老，乞还就养，乃拜中散大夫。明帝即位，
除游击将军，出为永嘉太守。为政清平，不尚威猛，民
俗便之。所部横阳县山谷崄峻，为逋逃所聚，前后二
千石讨捕莫能息。述曾下车，开示恩信，凡诸凶党繈
负而出，编户属籍者二百馀家，自是商贾流通，居民
安业。在郡励志清白，不受馈遗。明帝甚嘉之，下诏褒
美焉。征为游击将军。郡送故旧钱二十馀万，述曾一
无所受。始之郡，不将家属，及还，吏无荷担者，民无老
少，皆出拜辞，号哭闻于数十里。东昏时，拜中散大夫，
还乡里。高祖践祚，乃轻舟出诣阙，仍辞还东。高祖诏
曰：“中散大夫范述曾，昔在齐世，忠直奉主，往莅永嘉，
治身廉约，宜加礼秩，以厉清操。可大中大夫”，赐绢二
十疋。述曾生平得俸禄，皆以分施，及老遂壁立无所
资。以天监八年卒，时年七十九。注《易》文言，著杂诗赋
数十篇。